

Αρκαλοχώρι, 13/ 02/2025

Προς: ΜΜΕ

**ΔΕΛΤΙΟ ΤΥΠΟΥ**

**Τρεις νέες παιδικές χαρές στους παιδικούς σταθμούς Βόνης, Καστελλίου και στο 2ο Νηπιαγωγείο Αρκαλοχωρίου**

Τη σύμβαση βελτίωσης των υφιστάμενων υποδομών Εκπαίδευσης και Πρόνοιας του Δήμου Μινώα Πεδιάδας, υπέγραψε στο Δημοτικό Κατάστημα Θραψανού, ο Δήμαρχος Μινώα Πεδιάδας Βασίλης Κεγκέρογλου με τον ανάδοχο του έργου.

Στο πλαίσιο του έργου αναμένεται η διαμόρφωση του αύλειου χώρου για την κατασκευή παιδικών χαρών στον Παιδικό σταθμό Βόνης και στο 2ο Νηπιαγωγείο Αρκαλοχωρίου.

Τα νέα όργανα θα περιλαμβάνουν εμφανείς και αφανείς λειτουργίες όπως π.χ. αιώρηση, ολίσθηση, ισορροπία, γυμναστικές ασκήσεις, αναρρίχηση, κρυφτό, τρέξιμο, παιχνίδι φαντασίας και δημιουργικό παιχνίδι, επικοινωνία και κοινωνικοποίηση, ψυχαγωγία, ξεκούραση, δημιουργία.

Ο εξοπλισμός θα παραδοθεί πλήρως τοποθετημένος, έτοιμος προς χρήση, σύμφωνα με τις προδιαγραφές που έχει ορίσει το Υπουργείο Εσωτερικών και τα ευρωπαϊκά πρότυπα ασφαλείας και πιστοποίησης.

Ο Δήμαρχος Μινώα Πεδιάδας Βασίλης Κεγκέρογλου ανέφερε αμέσως μετά την υπογραφή της σύμβασης: «Στόχος της Δημοτικής Αρχής είναι η βελτίωση των συνθηκών παραμονής των φιλοξενούμενων νηπίων– παιδιών αλλά και των εργαζομένων δημιουργώντας έναν άνετο και ασφαλή χώρο όπου θα μπορούν να παίξουν, να τρέξουν, να συναντηθούν μεταξύ τους και να ψυχαγωγηθούν. Είναι χρέος μας να εξασφαλίσουμε καλύτερες συνθήκες στους χώρους συνάθροισης των παιδιών και στόχος μας είναι να συνεχιστούν και το επόμενο διάστημα, αντίστοιχες παρεμβάσεις και σε άλλες εκπαιδευτικές δομές του Δήμου». Το έργο χρηματοδοτείται από το Πρόγραμμα «Αγροτική Ανάπτυξη της Ελλάδας 2014-2020», με συγχρηματοδότηση από το Ε.Γ.Τ.Α.Α.

Στην υπογραφή της σύμβασης παρέστησαν επίσης ο Αντιδήμαρχος Τεχνικών Έργων Γιώργος Μελεμενής και στελέχη της Τεχνικής Υπηρεσίας του Δήμου.

Επίσης, με άλλη σύμβαση έχει δρομολογηθεί η κατασκευή παιδικής χαράς στον Παιδικό Σταθμό Καστελλίου.